Pellerud innrømmer: – Vi har ikke vært på VM-nivå
Norge VM-åpner mot Thailand i kveld etter en litt rufsete oppkjøring med tap for både Belgia og Nederland. Lagkaptein Trine Rønning har ikke spilt kamp på flere uker på grunn av en skade, men her i Canada har hun fått gjort det hun skulle gjøre og er klar til å gi i «krigen». Hennes bidrag blir å tette igjen bakover i et forsvar som har hatt trøbbel de siste kampene. – Jeg vet at vi kan score mål og da er vi avhengig av at vi ikke slipper inn mål. Er forsvaret godt, så blir angrepet bra også, mener kapteinen. – Vi skal vite at vi har gjort det vi kan for å være så godt forberedt som overhodet mulig. Nå er det bare småting som kan rettes på underveis, og vi er avhengig av å få en god start, noe som kan være en bekreftelse på at vi er på rett vei. Vi må ha positiv energi hele veien uansett hvordan det går. Så må vi ha troen på det vi holder på med, fortsetter Rønning.Landslagstrener Even Pellerud, som tok jentene til et overraskende EM-sølv for to år siden, tenker slik: – Vi må være stramt organisert defensivt. Finland-kampen var et skritt i riktig retning, selv om vi ikke var på VM-nivå der heller. Nå må vi bli stabile i det defensive, og så må vi være mer nøyaktig i overgangene.Norges stjernespiss Ada Hegerberg er overbevist om at laget er mesterskapsklart. – Vi er klare, og vi er der vi skal være. Det er ikke noe mer å si. Vi har vært i precamp i tre uker og har tatt det rolig de siste dagene. Jeg sitter med følelsen at jentene vet hvordan oppgavene deres er. Når vi nå møter Thailand i første kamp så er det ingenting å spare på, sier Lyon-spissen Ada Hegerberg. 19-åringen mener at Norge nå er på rett vei. – Vi tok et enormt steg i første omgang mot Finland (2-0-seier i siste privatkamp før VM). Da hadde vi mye ballbesittelse og var nøyaktig i det vi gjorde og god til å vinne tilbake ballen. Dette må vi jobbe med i kampene nå. Disse kampene vil kreve mye fysisk og mentalt, og det er først og fremst der vi må fortsette «steamen». PS: Norge er i gruppe med Tyskland, Elfenbenskysten og Thailand.Vi møter Thailand i kveld (NRK1 kl. 19.00) og Tyskland torsdag (kl. 22.00).
Det norske landslaget har slitt defensivt i VM-oppkjøringen, men nå er kapteinen klar for å tette igjen.